**Вариант 2 – „Счетоводство“ – 25.06.2017 г., основание за верен отговор**

**Въпрос 1.** Съгласно Общите разпоредби на НСС „себестойността” е:

А) всички разходи за довеждане на актива в състояние, готов за употреба;

Б) всички разходи по покупката и транспортирането на материалните запаси;

В) оценката на произведените активи в предприятието, в която не се включват административните разходи, финансовите разходи и разходите за продажба;

Г) отговори „б” и „в” по-горе.

**В - 5 т.** (Общи разпоредби на НСС, себестойност)

**Въпрос 2**. Съгласно Закона за счетоводство кои от следните твърдения са верни:

1. Съставните части на годишния финансов отчет най-малко са: счетоводен баланс, отчет за приходите и разходите и приложение.

2. Годишният финансов отчет на малките предприятия може да се състои от съкратен баланс, съкратен отчет за приходите и разходите и приложение.

3. Годишните финансови отчети на едноличните търговци, които не подлежат на задължителен независим финансов одит и на които размерът на нетните приходи от продажби за текущата година не надхвърля 200 000 лв., могат да се състоят само от отчет за приходите и разходите и счетоводен баланс.

4. Формата структурата и съдържанието на пълния комлект на финансовия отчет се определят с приложимите счетоводни стандарти.

А) само (1) и (2)

Б) (1) (2) и (4)

В) (1) (2) (3) и (4)

Г) (1) (3) и (4)

**Б – 5 т.** (ЗСч, чл. 29, ал. 1, 2, 3 и 6)

**Въпрос 3**. Законът за счетоводство не допуска (посочете вярното твърдение):

А) съставянето на годишните финансови отчети на едноличните търговци, които прилагат способа на едностранното счетоводно записване и които не са осъществявали дейност през отчетния период, да се съставя от собствениците на предприятието;

Б) съставянето на годишните финансови отчети на микропредприятията, които не са осъществявали дейност през отчетния период, да се съставят от собствениците или съдружниците на тези предприятия;

В) отчитане на стопански операции в извънсчетоводни книги или регистри;

Г) да не се посочва името на предприятието в случаите, когато се изготвя първичен счетоводен документ за нуждите само на предприятието.

**В - 5 т.** (ЗСч, чл. 9, т. 1; чл. 17, ал. 1, чл. 6, ал. 1 и 3)

**Въпрос 4.** Според СС 42 - Прилагане за първи път на Националните счетоводни стандарти (посочете вярното):

А) всяко предприятие може многократно да променя счетоводната си база и следователно многократно да бъде предприятие, прилагащо за първи път Националните счетоводни стандарти;

Б) само голямо предприятия може многократно да променя счетоводната си база и следователно многократно да бъде предприятие, прилагащо за първи път Националните счетоводни стандарти;

В) предприятие може само веднъж да бъде предприятие, прилагащо за първи път Националните счетоводни стандарти;

Г) само микро- или малко предприятие може многократно да променя счетоводната си база и следователно многократно да бъде предприятие, прилагащо за първи път Националните счетоводни стандарти.

**В - 5 т.** (СС 42, т. 1.2)

**Въпрос 5.** Промяна в категорията на предприятие по чл. 19 от Закона за счетоводството се извършва, когато:

А) за последните два отчетни периода предприятието престане да отговаря на два от трите показателя за съответната категория;

Б) за последния отчетен период предприятието престане да отговаря на два от трите показателя за съответната категория;

В) за последните два отчетни периода предприятието престане да отговаря на един от трите показателя за съответната категория;

Г) за последния отчетен период предприятието престане да отговаря на един от трите показателя за съответната категория.

**А – 5 т.** (ЗСч., чл. 20, ал. 1)

**Въпрос 6.** Търговско дружество, произвеждащо детски играчки и избрало НСС като своя счетоводна база за съставяне и представяне на финансовите отчети, има следните показатели за 2015, 2016 и 2017 г.:

|  |  |  |  |
| --- | --- | --- | --- |
| Период/Показа-  тели | Балансова  стойност на активите към  31.12 | Нетни приходи от продажби | Средна численост  на персонала |
| 2015 г. | 600 000 лв. | 1 800 000 лв. | 12 души |
| 2016 г. | 750 000 лв. | 1 400 000 лв. | 10 души |
| 2017 г. | 650 000 лв. | 100 000 лв. | 8 души |

Посочете верния отговор по отношение на съставните части на годишния финансов отчет за 2016 и 2017 г. съобразно предвидените облекчения в Закона за счетоводството.

А) За 2016 и 2017 г. годишният финансов отчет може да се състои от съкратен баланс по раздели и групи, съкратен отчет за приходите и разходите по раздели и групи и приложение.

Б) За 2016 г. годишният финансов отчет може да се състои от съкратен баланс по раздели и съкратен отчет за приходите и разходите по раздели, а за 2017 г. може да се състои само от отчет за приходите и разходите.

В) За 2016 и 2017 г. годишният финансов отчет може да се състои от съкратен баланс и отчет за приходите и разходите по раздели и съкратено приложение.

Г) За 2016 г. годишният финансов отчет може да се състои от съкратен баланс по раздели и групи, съкратен отчет за приходите и разходите по раздели и групи и приложение, а за 2017 г. може да се състои от съкратен баланс по раздели и съкратен отчет за приходите и разходите по раздели.

**А – 5 т.** (ЗСч, чл. 29, ал. 6; чл. 19, ал. 3; чл. 20, ал. 1; § 7 от ПЗР)

**Въпрос 7.** Когато с нормативен акт са направени промени във формата, структурата или съдържанието на отделни съставни части от финансовия отчет съгласно Националните счетоводни стандарти /НСС/, информацията за предходния отчетен период се преобразува (коригира) в съответствие с тези промени. Поредността на разделите, групите и статиите следват реда, който е определен в НСС.

В кои от посочените съставни части на финансовия отчет поредността на статиите в съответните раздели може да не се подреждат по реда, който е определен в НСС, от изготвящите ги:

1. Предприятието променя поредността на представяне на статиите в отчета за приходите и разходите, когато естеството на дейността му го изисква.

2. Предприятието променя поредността на представяне на статиите в счетоводния баланс, когато естеството на дейността му го изисква.

3. Предприятието подрежда статиите в съответните раздели на паричните потоци по степен на същественост за изготвящите ги.

A) т.1 и т.2

Б) т.1, т.2 и т.3

В) т. 2 и т. 3

Г) т.1

**Б - 5 т.** (СС 1, т. 11.3; СС 7, т. 15.3)

**Въпрос 8.** Консолидираният доклад за плащанията към правителства следва да съдържа:

А) Плащания, произтичащи от операции, свързани с добив и дърводобив на дружествата в групата.

Б) Плащания, произтичащи от операции, свързани с добив и дърводобив на предприятието майка.

В) Всички извършени плащания към всяко отделно правителство от дружествата в групата.

Г) Всички извършени плащания към всяко отделно правителство на предприятието майка.

**А – 5 т. (**ЗСч, чл. 60)

**Въпрос 9.** „АПИ” ООД притежава 20% от правата на глас в „Рени” ООД. Към 01.01.2016 г. балансовата стойност на инвестицията в „Рени” ООД е 1080 хил. лв. Към 31.12.2016 г. „Рени” ООД отчита следното движение в натрупаната печалба за 2016 г.

хил. лв.

Салдо на 01.01.2016 г. 4000

Финансов резултат за периода 700

Разпределения на печалбата за дивиденти (1000)

Салдо на 31.12.2016 г. 3700

„АПИ” ООД прилага метода на собствения капитал. Балансовата стойност на инвестицията в „Рени” ООД към 31.12.2016 г. Съгласно СС 28 – Отчитане на инвестициите в асоциирани предприятия, е:

А) 1820 хил. лв.;

Б) 1220 хил. лв.;

В) 880 хил. лв.;

Г) 1020 хил. лв.

**Г - 10 т.** (СС 28, т. 4.1 и 4.2)

**Въпрос 10.** През 2016 г. „Рак и Щука” ООД е обявено в ликвидация. От 01.01.2016 г. до датата на съдебното решение за обявяване на предприятието в ликвидация отчитащото се предприятие е извършвало стопанска дейност. Спазвайки изискванията на СС 13 -Отчитане при ликвидация и несъстоятелност, и при положение че производството по ликвидация не е приключило към 31.12.2016 г., но предприятието е извършвало и стопанска дейност за времето след обявяването в ликвидация, годишният финансов отчет на „Рак и Щука” ООД за 2016 г. се състои от следните елементи:

А) Счетоводен баланс съгласно СС 13; счетоводен баланс съгласно СС 1; отчет за приходите и разходите съгласно СС 13; отчет за приходите и разходите съгласно СС 1; отчет за паричните потоци съгласно СС 13; приложение съгласно СС 1.

Б) Счетоводен баланс съгласно СС 13; отчет за приходите и разходите съгласно СС 13; отчет за приходите и разходите съгласно СС 1; отчет за паричните потоци съгласно СС 13; приложение съгласно СС 1.

В) Счетоводен баланс съгласно СС 13; отчет за приходите и разходите съгласно СС 1; отчет за паричните потоци съгласно СС 13; отчет за паричните потоци съгласно СС 7; приложение съгласно СС 13.

Г) Счетоводен баланс съгласно СС 13; отчет за приходите и разходите съгласно СС 13; отчет за приходите и разходите съгласно СС 1; отчет за паричните потоци съгласно СС 7; приложение съгласно СС 13.

**Б – 10 т.** (СС 13, т. 4.6)

**Въпрос 11.** Дружество А е производител на електроенергия от възобновяеми източници (ветрогенератори). Приходите на Дружество А са само от продажбата на произведена електрическа енергия. Дружество А отговаря на критериите за средно предприятие съгласно Закона за счетоводството.

Дружество Б е производствено предприятие, на което е вменено поддържането на определен участък от водоснабдителна система, за което поучава приходи от предприятия, използващи тази водоснабдителна система. Предприятие Б отговаря на критериите за голямо предприятие съгласно Закона за счетоводството и приходите му от дейността, свързана с водоснабдителната система, представляват 10% от общите му приходи.

Съгласно Закона за счетоводството:

А) Дружество А и дружество Б са предприятия от обществен интерес

Б) Дружество А е предприятие от обществен интерес, а дружество Б не е предприятие от обществен интерес

В) Дружество Б е предприятие от обществен интерес, а дружество А не е предприятие от обществен интерес

Г) Дружество А и дружество Б не са предприятия от обществен интерес

**Г – 10 т.** (ЗСч, § 1, т. 22 и т. 13 от ДР)

**Въпрос 12.** Предприятие „Х“ е средно предприятие по смисъла на ЗСч, като ще прилага за първи път НСС и предходната счетоводна база е била МСС. Предприятие „Х“ има следните видове активи в своя баланс:

- Земи, сгради, машини и оборудване

- Инвестиционни имоти

- Материални запаси

- Вземания от клиенти

- Парични средства

- Разходи за бъдещи периоди

По предходната си счетоводна база (МСС) предприятие „Х“ е оценявало своите имоти, машини, съоръжения и оборудване, както и инвестиционните си имоти, по цена на придобиване, намалена с амортизация и евентуални загуби от обезценка.

При съставяне на първия си финансов отчет по НСС предприятие „Х“ е решило да прилага справедливата стойност като приета стойност за активите си към датата на преминаване към НСС в съответствие с изискванията на СС 42 - Прилагане за първи път на Националните счетоводни стандарти.

За кои активи е възможно това според СС 42:

А) Материални запаси

Б) Земи, сгради, машини и оборудване

В) Инвестиционни имоти

Г) За всички

**В – 10 т.** (СС 42, т. 2.6.6.3)

**Въпрос 13.** Предприятие А, прилагащо НСС, има програма за определени доходи, които се предоставят на персонала след напускане. Очакваният оставащ среден трудов стаж на участниците в програмата е 10 години (както към 01.01.2016 г., така и към 31.12.2016 г.). Налични са следните данни за програмата:

|  |  |  |
| --- | --- | --- |
|  | **01.01.2016 г.** | **31.12.2016 г.** |
| Настояща стойност на задължението за изплащане на определени доходи | 48 000 лв. | 52 000 лв. |
| Справедлива стойност на активите по програмата | 50 000 лв. | 51 000 лв. |
| Непризната актюерска печалба | 8000 лв. | 9000 лв. |

Предприятието прилага коридорния подход за признаване на актюерските печалби или загуби. Какъв е размерът на актюерската печалба, която предприятието трябва да признае за 2016 г.:

А) 300 лв.

Б) 320 лв.

В) 380 лв.

Г) 3800 лв.

**А – 10 т.** (СС 19 т. 14.4 и т.14.5)

**Въпрос 14.** Предприятие А, прилагащо НСС, има законово задължение да изплаща еднократни суми при пенсионирането на служителите си (програма с определени доходи). Към 01.01.2016 г. настоящата стойност на задължението за изплащане на еднократни суми е в размер на 20 хил. лв., а натрупаните непризнати актюерски загуби към тази дата възлизат на 3 хил. лв. От данните в актюерския доклад става ясно, че допълнителните доходи, заработени от служителите в резултат на положен труд през 2016 г., възлизат на 4 хил. лв., лихвите за годината са 2 хил. лв., а настоящата стойност на задължението за изплащане на еднократни суми към 31.12.2016 г. възлиза на 25 хил. лв. През 2016 г. са изплатени суми по програмата на лица, които са излезли в пенсия, в размер на 3 хил. лв. Очакваният оставащ среден трудов стаж на служителите е 5 години (както към 01.01.2016 г., така и към 31.12.2016 г.), а дисконтовият процент е 10%. Предприятието прилага коридорния подход за признаване на актюерските печалби или загуби.

Каква е сумата на задължението за осигуряване на определени доходи, която предприятието трябва да представи в счетоводния си баланс към 31.12.2016 г., във връзка с програмата за изплащане на еднократни суми при пенсиониране:

А) 20 000 лв.

Б) 20 200 лв.

В) 31 000 лв.

Г) 31 800 лв.

**Б – 10 т.** (СС 19, т. 14.1, т. 14.4, т. 14.5, т. 15, буква „б”)

**Въпрос 15.** Предприятие „А” придобива 100 % от предприятие „Б” в бизнес комбинация от вида придобиване съгласно СС 22 - Отчитане на бизнескомбинации, като „Б” престава да съществува. Предприятие „А” отчита придобитите разграничими активи и пасиви на придобитото предприятие, прилагайки изискванията на СС 22. Установено е превишение на цената на придобиване над дела на „А” в справедливата стойност на придобитите нетни активи на „Б” с 3000 лв. В същото време „А” установява непризнат в баланса на „Б” преди покупката нематериален актив, продукт от развойна дейност, със скорошна цена на придобиване според счетоводството на „Б” в размер на 4900 лв. Последният не е бил признат поради това, че крайните финансови средства, необходими за финализиране на продукта, са били отказани от кредитната институция. Предприятие „А” обаче разполага с тези средства и може да довърши и използва нематериалния актив. Същият обаче е специфичен, не се търгува на пазара и не може да му се определи справедливата стойност. Каква репутация и с каква стойност ще отчете предприятие „А” от тази бизнес комбинация:

А) Положителна репутация на стойност 3000 лв.

Б) Отрицателна репутация на стойност 1900 лв.

В) Към датата на придобиване ще отчете 3000 лв. положителна репутация, а след завършване и въвеждане в експлоатация на нематериалния актив – отрицателна репутация в размер на 1900 лв.

Г) Няма да отчете никаква репутация

**Г – 10 т.** (СС 22, т. 5.2, буква „е“ и СС 38, т. 3.3, буква „б“).

**Въпрос 16.** В края на текущия отчетен период предприятие „А”, прилагащо НСС, придобива 100 % от предприятие „Б” в бизнес комбинация от вида придобиване съгласно СС 22 -Отчитане на бизнескомбинации, като „Б” престава да съществува. Предприятие „А” отчита придобитите разграничими активи и пасиви на придобитото предприятие, прилагайки изискванията на СС 22. Установено е превишение на дела на „А” в справедливата стойност на придобитите разграничими нетни активи на „Б” над цената на придобиване с 16 000 лв. Признатите разграничими активи, придобити от „А” и оценени по справедлива стойност, са следните:

- Нетекущи материални активи за 3500 лв. с приет оставащ полезен срок на използване 6 години.

- Нетекущи нематериални активи за 3500 лв. с приет оставащ полезен срок на използване 4 години.

- Парични средства 5000 лв.

- Стоки за 6000 лв.

Полученото превишение (16 000 лв.) не е определено като разграничими очаквани бъдещи загуби и разходи. Какъв приход ще признае „А” в текущия и следващия отчетен период от отчетената отрицателна репутация:

А) Текущия период – 3000 лв. и в следващия период – 2600 лв.

Б) Текущия период – 0 лв. и в следващия период – 3200 лв.

В) Текущия период – 0 лв. и в следващия период – 16 000 лв.

Г) Текущия период – 9000 лв. и в следващия период – 1400 лв.

**А – 10 т.** (СС 22, т. 7.1 – 7.5)

**Въпрос 17.** Дружество „Ентри продакшън“ ЕООД, прилагащо НСС, е водещ представител на рекламния пазар. На 01.12.20Х5 г. дружеството сключва договор за посредничество и изработване на рекламен телевизионен клип с „Мока“ АД, дружество което предлага нов продукт на българския пазар, като договаря комисиона за производството на клипа в размер на 10 хил. лв. и комисиона за посредничество в осигуряване на достъп на рекламния клип в най-гледаното рекламно време във водеща телевизия – 1% от стойността на таксата за излъчване на клипа, за което „Мока“ АД ще заплати допълнително на телевизията 3 дни преди стартиране излъчването на клипа. На 05.12.20Х5 г. е подписан договор с телевизията за излъчване на клипа в най–гледания часови пояс за 200 хил. лв. такса за излъчване с начало на излъчване 10.01.20Х6 г. Към 31.12.20Х5 г. „Мока“ АД е одобрило идейния проект за рекламата и етапът на завършеност на проекта по производството на клипа е 50 %. Как дружество „Ентри продакшън“ ЕООД представя във финансовия си отчет за 20Х5 г. получените приходи от комисиони във връзка с договора с „Мока“ АД:

А) Не се отчитат приходи.

Б) 5 хил. лв. приходи.

В) 7 хил. лв. приходи.

Г) 12 хил. лв. приходи.

**Б – 10 т.**  (СС 18, т. 7.1-7.2, Приложение към СС 18, Б, т. 3)

**Въпрос 18.** Налице е актив „Y”, закупен за 3000 лв., въведен в експлоатация на 01.01.2013 г., възприет линеен метод на амортизация и 5-годишен полезен срок. В края на третата година от използването на актива е извършена обезценка и е призната загуба в размер на 200 лв. В края на четвъртата година е извършен нов тест за обезценка, според който възстановимата стойност е по-висока от балансовата стойност на актива с 300 лв. Същата възстановима стойност е взета предвид и е направено възстановяване на загубата от обезценка. При условие че предприятието прилага СС 36 - Обезценка на активи, какъв разход за амортизация ще отчете то за този актив в годишния си финансов отчет за петата година:

А) 500 лв.

Б) 600 лв.

В) 700 лв.

Г) 800 лв.

**Б – 10 т.** (СС 36, т. 7.1, 7.3, 7.4 и 8.5)

**Въпрос 19.** Дружество придобива актив „Машина А“ на 31.12.2014 г. на стойност 320 000 лв. За придобития актив дружеството е приело полезен срок на ползване пет години, при което годишната амортизационна норма е 20 %.

Към 31.12.2015 г. възстановимата стойност на актив „Машина А“ е 211 000 лв. За 2015 г. дружеството отчита загуба от обезценка за този актив.

Към 31.12.2016 г. възстановимата стойност на актив „Машина А“ е 200 000 лв.

Кое от посочените твърдения е вярно за актив „Машина А“ към 31.12.2016 г. съобразно изискванията на СС - 36 Обезценка на активи:

А) Извършва се възстановяване на загубата от обезценка, като се отчита текущ приход от дейността в размер на 45 000 лв.

Б) Извършва се възстановяване на загуба от обезценка в размер на 41 750 лв.

В) Извършва се възстановяване на загуба от обезценка в размер на 33 750 лв.

Г) Не се извършва възстановяване на загуба от обезценка.

**В – 10 т.** (СС 36, т. 7.3)

**Въпрос 20.** Дружество с ограничена отговорност, предоставящо счетоводни и консултантски услуги и прилагащо НСС, има следните показатели:

|  |  |  |  |
| --- | --- | --- | --- |
| **Период /**  **Показатели** | **Балансова**  **стойност на активите към**  **31.12** | **Нетни приходи от продажби** | **Средна численост**  **на персонала** |
| 2015 г. | 410 000 лв. | 4 500 000 лв. | 10 души |
| 2016 г. | 705 000 лв. | 4 150 000 лв. | 11 души |
| 2017 г. | 3 000 000 лв. | 6 000 000 лв. | 51 души |

Посочете верния отговор по отношение на задължението неговите годишни финансови отчети за 2016 и 2017 г. да подлежат на задължителен независим финансов одит.

А) Годишният финансов отчет за 2016 г. не подлежи на задължителен независим финансов одит, а годишният финансов отчет за 2017 г. подлежи на задължителен независим финансов одит.

Б) Годишните финансови отчети за 2016 и 2017 г. не подлежат на задължителен независим финансов одит.

В) Годишният финансов отчет за 2016 г. подлежи на задължителен независим финансов одит, а годишният финансов отчет за 2017 г. не подлежи на задължителен независим финансов одит.

Г) Годишните финансови отчети за 2016 и 2017 г. подлежат на задължителен независим финансов одит.

**А – 10 т.** (ЗСч, чл. 37, ал. 1; чл. 19, ал. 2; чл. 20, ал. 1; § 7 от ПЗР)

**Въпрос 21.** Предприятие „Милкони“ АД отговаря на дефиницията за предприятие от обществен интерес в Закона за счетоводството. Показателите на предприятието са както следва:

Балансова стойност на активите към 31 декември 5 млв. лв.

Нетни приходи от продажби за годината 10 млн. лв.

Средна численост на персонала за годината 260

Какво трябва да публикува предприятието в търговския регистър:

А) Годишния финансов отчет, доклада за дейността, одиторския доклад, както и информация за предложението на органа на управление за разпределение на печалбата или за покриване на загуба за предходната година и решението на общото събрание на акционерите за начина на разпределяне на печалбата или за покриване на загуба за предходната година.

Б) Годишния финансов отчет и одиторския доклад.

В) Годишния финансов отчет, докладаза дейността и одиторския доклад.

Г) Годишния финансов отчет, доклада за дейността, одиторския доклад, както и решението на общото събрание на акционерите за начина на разпределяне на печалбата или за покриване на загуба за предходната година.

**А – 10 т.** (ЗСч, чл. 38, ал.4 и 5)

**Въпрос 22.** Предприятие „Ивона“ ЕООД не отговаря на дефиницията за предприятие от обществен интерес в Закона за счетоводството и е каегоризирано като малко предприятие към 01.01.2016 г. Показателите на предприятието за 2016 г. са както следва.

Балансова стойност на активите към 31 декември 1 млв. лв.

Нетни приходи от продажби за годината 2 млв. лв.

Средна численост на персонала за годината 20

Какво трябва да публикува предприятието в търговския регистър:

А) Годишния финансов отчет, доклада за дейността, одиторския доклад, както и информация за предложението на органа на управление за разпределение на печалбата или за покриване на загуба за предходната година и решението на общото събрание на акционерите за начина на разпределяне на печалбата или за покриване на загуба за предходната година.

Б) Годишния финансов отчет и одиторския доклад.

В) Годишния финансов отчет и доклада за дейността.

Г) Годишния финансов отчет, като може да не се публикува отчетът за приходите и разходите.

**Г - 10 т.** (ЗСч, чл. 37, ал. 1, 38, ал.4, чл. 42, ал. 1)

**Въпрос 23.** Предприятие „Мостове и гаражи“ АД изготвя финансовия си отчет за 2017 г. Показателите на предприятието за последните 3 години са както следва.

|  |  |  |  |
| --- | --- | --- | --- |
|  | **2015 г.** | **2016 г.** | **2017 г.** |
| Балансова стойност на активите към 31 декември | 39 млн. лв. | 30 млн. лв. | 35 млн. лв. |
| Нетни приходи от продажби за годината | 77 млн. лв. | 82 млн. лв. | 93 млн. лв. |
| Средна численост на персонала за годината | 260 | 430 | 470 |

По кои стандарти трябва да изготвя своя годишен финансов отчет за 2017 г. предприятието:

А) НСС задължително.

Б) МСС задължително.

В) по НСС, но при условие че не е упражнен избор за прилагане на МСС.

Г) На базата на СС 9 – Представяне на финансовите отчети на предприятията с нестопанска дейност.

**В – 10 т.** (ЗСч, чл. 34, ал. 2; § 11, ал. 2)

**Въпрос 24.** През 20Х6 г. „Билд инвест” АД, прилагащо НСС, закупува сграда на стойност 4500 хил. лв. Намерението на ръководството на предприятието е да обзаведе сградата с мебели, настилки и съоръжения така, че недвижимият имот да може да се експлоатира като хотел. За целта дружеството закупува въпросното обзавеждане и инвентар за сумата от 300 хил. лв., в т.ч. обзавеждане за 100 хил. лв., чиято единична първоначална стойност надвишава 700 лв. (стойностен праг за дълготрайните материални активи). В края на 20Х6 г. „Билд инвест” АД отдава така обзаведената сграда под наем за срок от 30 години на дружество „Балкан туризъм” ЕАД, което ще го експлоатира като хотел. „Билд инвест” АД е избрало да оценява сградата след нейното първоначално признаване по модела на цената на придобиване, като е определило 50-годишен срок, през който сградата ще носи икономически изгоди на предприятието.

Посочете размера на разхода за амортизация, който дружеството следва да представи в своя отчет за приходите и разходите за 20Х7 г.:

А) 90 хил. лв.

Б) 92 хил. лв.

В) 96 хил. лв.

Г) 160 хил. лв.

**В – 10 т.** (СС 40, т. 3.1 и 5.9; СС 16, т. 7.1 и 8; СС 4, т. 5.1 и 6.3)

**Въпрос 25.** На заседание, проведено на 10.02.2017 г., съветът на директорите на дружество Х, прилагащо МСФО, чийто единствен акционер е предприятие У, решава да предложи разпределение на цялата реализирана печалба за 2015 г. в размер на 3000 хил. лв. за дивидент. Годишният финансов отчет на Х за 2016 г. е изготвен и одобрен от съвета на директорите на 20.02.2017 г. Как следва да бъде отразено решението за разпределяне на дивидента във финансовия отчет на Х за 2016 г.:

А) в баланса - задължение за дивиденти 3000 хил. лв.

Б) в отчета за промените в собствения капитал – разпределение на печалба за дивиденти 3000 хил. лв.

В) в баланса - задължение за дивиденти 3000 хил. лв. и в отчета за собственият капитал – разпределение на печалба за дивиденти 3000 хил. лв.

Г) в пояснителните приложения към финансовия отчет – предложен дивидент за разпределение 3000 хил. лв.

**Г - 5 т.** (МСС 10, пар. 13)

**Въпрос 26.** Посочете кои от разходите са част от цената на придобиване на нематериален актив съгласно МСС 38 *Нематериални активи*:

А) разходи за реклама и промоционални дейности за въвеждането на нов продукт

Б) разходи за осъществяването на бизнес на ново място или с нова група клиенти

В) разходи за тестване дали активът функционира нормално

Г) разходи за обучението на персонала за работа с актива

**В – 5 т.** (МСС 38, пар. 28 и 29)

**Въпрос 27.** Финансовата година на предприятие приключва на 31.12.2016 г. Съгласно МСС 34 *Междинно финансово отчитане* при изготвянето на междинен отчет към 30.06.2016 г. сравнителната информация за предходната година е трябвало бъде представена към:

А) 30.06.2015 г.

Б) 31.12.2015 г.

В) отчетът за финансовото състояние – към 31.12.2015 г., отчетът за промените в собствения капитал - за годината, завършваща на 31.12.2015 г., а отчетът за печалбата или загубата и другия всеобхватен доход и отчетът за паричните потоци – за периода, завършващ на 30.06.2015 г.

Г) отчетът за финансово състояние – към 31.12.2015 г., а отчетът за печалбата или загубата и другия всеобхватен доход, отчетът за паричните потоци и отчетът за промените в собствения капитал – за периода, завършващ на 30.06.2015 г.

**Г - 5 т.** (МСС 34, пар. 20)

**Въпрос 28.** Съгласно МСС 36 *Обезценка на активи* определянето на стойността в употреба освен прогнозиране на бъдещите входящи и изходящи парични потоци, които ще се получат от продължаващата употреба на актива и от освобождаването впоследствие от него, включва и:

А) прилагане на подходящ дисконтов процент към тези бъдещи парични потоци

Б) използване на най-добрата приблизителна оценка на очакваните повишени икономически ползи

В) прогнозиране на входящите и изходящите потоци от финансова дейност

Г) нито едно от изброените

**А – 5 т.** (МСС 36, пар. 31)

**Въпрос 29.** Предприятие класифицира лизинг на земя и сгради в качеството си на лизингополучател по оперативен лизинг като инвестиционен имот според МСС 40 *Инвестиционни имоти*. Предприятието е възприело модела на справедливата стойност. В този случай (посочете вярното):

А) Отделното оценяване на лизинга на земята и сградите е задължително

Б) Не се изисква отделно оценяване на земята и сградите

В) Инвестиционният имот се оценява първоначално по справедлива стойност

Г) Лизингът на земя и сгради не може да се класифицира като инвестиционен имот

**Б - 5 т.** (МСС 40, пар. 5, 6, 25 и 34)

**Въпрос 30.** Предприятие признава провизия от 1000 единици, свързан с начислени разходи за гаранции, и пасив от 600 единици, свързан с начислени разходи за пенсионни задължения. За данъчни цели разходите не подлежат на приспадане, докато предприятието не заплати съответните суми за уреждане на гаранциите и пенсионните задължения. Данъчната ставка е 10%. Кое от следните твърдения е вярно според МСС 12 *Данъци върху дохода*:

А) предприятието ще признае отсрочен данъчен пасив от 160 единици

Б) предприятието може да признае отсрочен данъчен актив от 60 единици

В) предприятието ще признае отсрочен данъчен пасив от 40 единици

Г) предприятието може да признае отсрочен данъчен актив от 160 единици

**Г - 5 т.** (МСС 12, пар. 5 и пар. 24-26)

**Въпрос 31.** Амортизируем актив, класифициран като имоти, машини и съоръжения, е придобит на 01.01.2015 г. за 100 000 лв. Съгласно приетата счетоводна политика активът се амортизира за 5 години, като се прилага линеен метод. Остатъчната стойност на актива е приета за нула. Възстановимата стойност на актива на 31.12.2016 г. е 45 000 лв. Определете съгласно МСС 36 *Обезценка на активи*: 1) Има ли загуба от обезценка на актива към 31.12.2016 г. и ако има, каква е тя? 2) Какъв е годишният разход за амортизация на актива за оставащия срок до пълното му амортизиране:

А) по т. 1) загуба от обезценка 0 лв.; по т. 2) годишен разход за амортизация 20 000 лв.

Б) по т. 1) загуба от обезценка 5000 лв; по т. 2) годишен разход за амортизация 20 000 лв.

В) по т. 1) загуба от обезценка 15 000 лв; по т. 2) годишен разход за амортизация 20 000 лв.

Г) по т. 1) загуба от обезценка 15 000 лв; по т. 2) годишен разход за амортизация 15 000 лв.

**Г - 5 т.** (МСС 36, пар. 8 и 63)

**Въпрос 32.** На 01.01.2015 г. предприятие започва да изгражда собствена сграда с намерението да я използва за в бъдеще като инвестиционен имот, като предприятието е приело да прилага модела на справедлива стойност. Строителството се очаква да бъде завършено на 31.12.2017 г. Ръководството на предприятието очаква справедливата стойност на сградата да бъде надеждно определима, когато строителството приключи. Въпреки това предприятието смята, че в процеса на строителство справедливата стойност на сградата не може надеждно да се определи. Изхождайки от постановките на МСС 40 *Инвестиционни имоти*, как е следвало предприятието да посочи сградата в своя финансов отчет към 31.12.2016 г.:

А) сградата в процес на строителство не е в обхвата на МСС 40, а следва да се отчита по реда на МСС 16 *Имоти, машини и съоръжения*

Б) сградата се оценява по себестойност

В) сградата в процес на строителство не е в обхвата на МСС 40, а следва да се отчита по реда на МСС 11 *Договори за строителство*

Г) сградата се оценява в размер на 2/3 от справедливата стойност, която се очаква да бъде определима, когато строителството приключи

**Б - 5 т.** (МСС 40, пар. 8 и 53)

**Въпрос 33.** Дружество А е получило тригодишен банков заем на 01.03.2014 г. През февруари 2017 г. е подписано споразумение с нов погасителен план, като новият падеж е договорен за 01.03.2019 г. Годишния финансов отчет за 2016 г. е одобрен на 31.03.2017 г.

В годишния финансов отчет за годината, приключваща на 31.12.2016 г., как е трябвало да се представи задължението по този банков заем съгласно МСФО:

А) като краткосрочно задължение

Б) като дългосрочно задължение

В) като дългосрочно задължение, заедно с подходящо оповестяване

Г) оповестяват се подходящо обстоятелствата

**А – 5 т.** (МСС 1, пар. 72, буква „б“)

**Въпрос 34.** Съгласно изискванията на МСС 1 *Представяне на финансови отчети*, когато краят на отчетния период на предприятието се промени и годишният финансов отчет е представен за по-дълъг или по-кратък от една година период, предприятието:

А) не извършва допълнителни оповестявания, но задължително предоставя сравнителна информация за съпоставим период

Б) извършва оповестявания само ако периодът е по-кратък от една година, защото финансовите отчети се изготвят задължително веднъж годишно

В) извършва оповестявания само ако периодът е по-дълъг от една година, защото финансовите отчети се изготвят задължително веднъж годишно

Г) трябва да оповести причината за използването на по-дълъг или по-кратък отчетен период и факта, че представените във финансовия отчет суми не са изцяло сравними

**Г – 5 т.** (МСС 1, пар. 36)

**Въпрос 35.** Производител на шоколадови изделия използва фючърси, котирани на Лондонската международна борса за фючърси и опции, за да се предпази от промените (нарастване и спадове) в цената на какаото. Договорите за фючърси са деривативи и производителят възнамерява да приложи отчитане на хеджиране, за да се предпази от нежелани варирания във финансовия резултат. Планираните покупки (бюджет) на какао за следващата година са определени като хеджирана позиция при хеджиране на паричен поток. Очакваните покупки на какао могат да са различни по вид и да се извършат на различен пазар от този, на които могат да се сключат договори за фючърси.

Посочете вярното твърдение съгласно МСС 39 *Финансови инструменти: признаване и оценяване*:

А) Производителят на шоколадови изделия не може да приложи отчитане на хеджиране, тъй като бюджетът за покупки на какао за следващата година не е нито финансов актив, нито финансов пасив

Б) Производителят на шоколадови изделия не може да приложи отчитане на хеджиране, тъй като очакваните покупки на какао могат да са извършват на различни по вид пазари от този, на които могат да се сключат договори за фючърси

В) МСС 39 *Финансови инструменти: признаване и оценяване* е рестриктивен в този случай, тъй като е трудно да се изолира и измери съответната част от паричните потоци, дължащи се на специфичните рискове на нефинансови позиции

Г) Приемайки, че хеджиращото взаимоотношение отговаря на всички изисквания за отчитане на хеджиране, производителят на шоколадови изделия може да приложи отчитане на хеджиране

**Г – 5 т.** (МСС 39, пар. 78 и 82)

**Въпрос 36.** Българско предприятие „Майка“ АД, прилагащо МСФО, притежава 100% от акциите на предприятие „Дъщеря“ АД. Функционалната валута на предприятие „Майка“ АД е български лев (BGN), а на предприятие „Дъщеря“ АД – щатски долар (USD). Предприятие „Майка“ изготвя своя консолидиран отчет в левове. Нито една от двете валути не е валута на свръхинфлационна икономика, а колебанията във валутните курсове през годината са минимални. Като своя счетоводна политика предприятие „Майка“ не оценява компонентите на собствения капитал на дъщерното предприятие по историческия курс.

Следната информация е налична по отношение на собствения капитал на „Дъщеря“ АД:

Собствен капитал (нетни активи) към 01.01.2016 г.: 20 хил. USD

Печалба за 2016 г.: 10 хил. USD

Собствен капитал (нетни активи) към 31.12.2016 г.: 30 хил. USD

През годината не са изплащани дивиденти от предприятие „Дъщеря” АД.

Налична е следната информация за валутни курсове:

Валутен курс (USD / BGN) към 01.01.2016 г.: 1.50 лв. за долар

Валутен курс (USD / BGN) към 31.12.2016 г.: 1.50 лв. за долар

Среден курс за периода 01.01-31.12.2016 г.: 1.45 лв. за долар

Кое от посочените твърдения е вярно по отношение на консолидирания финансов отчет, съставен от предприятие „Майка“ АД към 31.12.2016 г.:

А) Дружеството „Майка“ АД няма да отчете курсови разлики от преизчисляването на финансовите отчети на „Дъщеря“ АД

Б) Дружеството „Майка“ АД следва да отчете положителна курсова разлика от преизчисляването на финансовия отчет на „Дъщеря” АД.

В) Дружеството „Майка“ АД следва да отчете отрицателна курсова разлика от преизчисляването на финансовия отчет на „Дъщеря” АД.

Г) Дружеството „Майка“ АД няма директно да отчете курсови разлики от преизчисляването на финансовия отчет на „Дъщеря“ АД, но такива разлики ще намерят отражение по косвен път в консолидирания финансов отчет, тъй като разликите от преизчисленията ще бъдат вече отчетени в печалбата или загубата в индивидуалния финансов отчет на предприятие „Дъщеря“ АД.

**Б - 5 т.** (МСС 21, пар. 38, 39, 40 и 41)

**Въпрос 37.** На 01.01.2010 г. „Робуста” ЕАД закупува и въвежда в експлоатация производствено оборудване, чиято първоначална стойност е в размер на 750 000 лв. Към датата на въвеждане на нетекущия актив в експлоатация е направена оценка, която определя 8 г. полезен живот и 13 500 лв. остатъчна стойност. След като предприятието експлоатира производственото оборудване 4 години, ръководството решава да преразгледа полезния живот. Отчитайки като своя грешка, че първоначално предприятието не е използвало услугите на технически експерти, след направените консултации с техническите лица и получаване на съответната констатация е определен остатъчен експлоатационен срок на производственото оборудване за период от 5 години и остатъчна стойност в размер на 81 000 лв. В своята счетоводна политика предприятието е приело праг на същественост за признаване на нетекущите активи в размер на 5000 лв. и праг на същественост за остатъчната стойност при определяне на амортизируемата сума на нетекущите активи в размер на 5% от стойността на придобиване. Спазвайки изискванията на МСС 16 *Имоти, машини и съоръжения*, посочете балансовата стойност на актива към 31.12.2016 г.:

А) 118 хил. лв.

Б) 198,6 хил. лв.

В) 201,3 хил. лв.

Г) 117,6 хил. лв.

**Б – 5 т.** (МСС 16, пар. 6, 51 и 53/

**Въпрос 38.** „Нашият ден” АД е публично дружество. Ръководството взема решение да промени, считано от 2016 г., полезния живот на своите сгради от 35 на 40 години и да промени метода за изписване на себестойността на материалните запаси от метода FIFO към метода на среднопретеглена стойност. С цел коректно да приложи изискванията на МСС 8 *Счетоводна политика, промени в счетоводните приблизителни оценки и грешки* то следва да (посочете верния отговор):

А) Отрази промяната на метода за изписване на материалните запаси като счетоводна грешка – съответно да я отчете със задна дата, а промяната на полезния живот на сградите като промяна на счетоводна приблизителна оценка – съответно да я отчете в перспектива.

Б) Отрази промяната на метода за изписване на материалните запаси като допълнителна позиция в отчета за печалбата или загубата и другия всеобхватен доход, отчета за финансовото състояние и пояснителните приложения и информира своите акционери, преди да приложи двете свои решения.

В) Отрази и двете решения за промени в перспектива и да коригира ефекта от промените през периода на промяната (текущия период) и за бъдещите отчетни периоди.

Г) Отрази преминаването към метода среднопретеглена стойност за изписване на материалните запаси като доброволна промяна в счетоводната политика, без да отразява промяната на полезния живот на сградите с обратна сила.

**Г – 5 т.** (МСС 8, пар. 5, 14, 22, 32 и 36)

**Въпрос 39.** „Тенев къмпани” ЕООД притежава сграда, с която до момента развива собствена независима икономическа дейност като хотел. Считано от 01.09.2016 г. обаче, предприятието прекратява хотелиерската си дейност и започва да отдава недвижимия имот под наем, сключвайки договори за наем с всички наематели. Към 31.08.2016 г. сградата има балансова стойност в размер на 55 000 лв. и справедлива стойност в размер на 57 500 лв., като в данъчния амортизационен план по ЗКПО недвижимият имот има данъчна стойност в размер на 50 000 лв. Имайки предвид, че съгласно своята счетоводна политика годишния финансов отчет се изготвя на база МСФО и че всички инвестиционни имоти се отчитат по модела на справедливата стойност, посочете как съответните действия със сградата е следвало да бъдат отразени в годишния финансов отчет на дружеството за финансовата 2016 г.:

А) Предприятието представя формиране на преоценъчен резерв в размер на 2500 лв.

Б) Предприятието представя счетоводна загуба в размер на 5000 лв.

В) Предприятието представя счетоводна печалба в размер на 2500 лв.

Г) Предприятието представя формиране на загуба от обезценка в размер на 5000 лв.

**А – 5 т.** (МСС 40, пар. 61)

**Въпрос 40.** Посочете вярното твърдение по отношение на дружество, което произвежда продукция в резултат на земеделие и прилага МСФО:

А) брашно в момента на преработването му от пшеница се оценява по справедлива стойност, намалена с разходите за продажба

Б) пшеница в момента на прибиране на реколтата се оценява по справедлива стойност, намалена с разходите за продажба

В) пшеница в момента на прибиране на реколтата винаги се оценява по себестойност

Г) пшеница, произведена през годината, се оценява по справедлива стойност, намалена с разходите за продажба към края на отчетния период

**Б – 5 т.** (МСС 41, пар. 13 и 3)

**Въпрос 41.** Дружество А, прилагащо МСФО, притежава офис сграда, която предоставя под наем при условията на оперативен лизинг на две свои дъщерни дружества – дружество Б и дружество В. И двете дружества са 75% собственост на дружество А. Балансовата стойност на сградата към 31.12.20ХХ г. е 1 000 000 лв. Сградата се състои от отделно обособени офиси, като всеки един от офисите може да бъде продаден отделно.

Ръководството анализира изискванията на МСС 40 *Инвестиционни имоти* за представяне на един имот като инвестиционен. Кое от твърденията е вярно:

А) Сградата следва да се представи като инвестиционен имот в индивидуалния и в консолидирания финансов отчет на дружество А за годината, приключваща на 31.12.20ХХ.

Б) Сградата следва да се представи като ползван от собственика имот в индивидуалния и в консолидирания финансов отчет на дружество А за годината, приключваща на 31.12.20ХХ.

В) Сградата следва да се представи като инвестиционен имот в индивидуалния финансов отчет на дружество А и като ползван от собственика имот в консолидирания финансов отчет на дружество А за годината, приключваща на 31.12.20ХХ.

Г) 75% от балансовата стойност на сградата към 31.12.20ХХ г. следва да се представи като ползван от собственика имот в индивидуалния и консолидирания отчет на дружество А към 31.12.20ХХ г., а останалите 25% следва да се представят като инвестиционен имот в индивидуалния и консолидирания отчет на дружество А към 31.12.20ХХ г.

**В – 5 т.** (МСС 40, пар. 15)

**Въпрос 42.** Според МСС 21 *Ефекти от промените в обменните курсове* е записано, че сделка в чуждестранна валута е всяка сделка (посочете вярното):

А) която единствено изисква разплащане в чуждестранна валута

Б) която единствено е деноминирана в чуждестранна валута

В) която се извършва с чуждестранно лице, независимо от деноминацията и изискването за разплащане

Г) която е деноминирана или изисква разплащане в чуждестранна валута

**Г - 5 т.** (МСС 21, пар. 20)

**Въпрос 43.** Според МСФО 10 *Консолидирани финансови отчети* инвеститорът контролира предприятието, в което е инвестирано, когато:

А) само е изложен на, или има права върху, променлива възвръщаемост от неговото участие в предприятието, в което е инвестирано

Б) има само възможност да окаже въздействие върху тази възвръщаемост посредством своите правомощия върху предприятието, в което е инвестирано

В) не е изложен на, или няма права върху, променливата възвръщаемост от неговото участие в предприятието, в което е инвестирано, но има възможност да окаже въздействие върху тази възвръщаемост посредством своите правомощия върху предприятието, в което е инвестирано

Г) е изложен на, или има права върху, променливата възвръщаемост от неговото участие в предприятието, в което е инвестирано, и има възможност да окаже въздействие върху тази възвръщаемост посредством своите правомощия върху предприятието, в което е инвестирано

**Г - 5 т.** (МСФО 10, пар. 6)

**Въпрос 44.** „Одит и консулт” ООД е дружество, което е специализирано одиторско предприятие (СОП, което не е регистрирано по ЗДДС). На 01.08.2016 г. дружеството е сключило договор за извършване на независим финансов одит на свой клиент за финансовата 2016 г. на стойност 4500 лв. Съгласно договора клиентът е длъжен да преведе в едномесечен срок от сключването на договора 50% от дължимото възнаграждение. Клиентът превежда в уговорения срок на „Одит и консулт” ООД само 2000 лв. След преглед на текущо извършената работа през 2016 г. „Одит и консулт” ООД установява, че е изпълнило всички действия, свързани с приемане на одиторския ангажимент и планиране на одиторския ангажимент, което представлява 40% от планираните действия по предоставяне на услугата. Имайки предвид, че одиторският доклад е издаден на 12.02.2017 г., посочете сумата на прихода по сключения договор за одит съгласно МСС 18 *Приходи*, който „Одит и консулт” ООД е следвало да признае в своя годишен финансов отчет за 2016 г., изготвен в съответствие с МСФО:

А) 0 лв.

Б) 1800 лв.

В) 2000 лв.

Г) 2250 лв.

**Б – 5 т.** (МСС 18, пар. 20 и 24).

**Въпрос 45.** Дружество „Зета” АД, прилагащо МСФО, има нужда от нова поточна линия, включваща три машини, за опаковане на пакетирани храни. Ръководството решава на 10.01.2016 г. да закупи машините на обща стойност 4 000 000 лв. и на същия ден превежда авансово към своя доставчик сумата от 1 200 000 лв. Окончателно машините са заплатени на доставчика на 30.01.2016 г. с парични средства, както следва:

- 300 000 лв. собствени средства;

- 2 000 000 лв. от ипотечен банков заем за срок от 10 години при 15% проста годишна лихва на равни погасителни вноски и с 12 месечен гратисен период по отношение на главницата;

- 500 000 лв. от облигационен заем с падеж 31.12.2018 г. с фиксирана годишна лихва в размер на 10%.

При условие че привлечените средства са взети единствено във връзка със закупуване на машините, посочете стойността, по която машините е следвало да се представят във финансовия отчет на дружеството към 31.12.2016 г., имайки предвид, че поточната линия от трите машини е въведена в експлоатация на 01.02.2016 г. с полезен живот 20 години:

А) 3817 хил. лв.

Б) 4123 хил. лв.

В) 4138 хил. лв.

Г) 4151 хил. лв.

**А – 5 т.** (МСС 16, пар. 16 и 30; МСС 23, пар. 5)

**Въпрос 46.** През 2016 г. дружество „А“, прилагащо МСФО, започва да изгражда по стопански начин складово помещение (имот 1), което дружеството възнамерява да отдава под наем на свой основен доставчик във връзка с оптимизирането на процеса на доставките. Към 31.12.2016 г. строежът на сградата все още не е завършен. Същевременно на 30.12.2016 г. дружеството закупува земя (имот 2) за неопределено бъдещо използване. В годишния финансов отчет към 31.12.2016 г. дружество „А“ класифицира като инвестиционен имот:

А) Само имот 1, но не и имот 2

Б) Само имот 2, но не и имот 1

В) И двата имота

Г) Нито един от двата имота

**В – 5 т.** (МСС 40, пар. 5 и 8)

**Въпрос 47.** Дружество „Х“, прилагащо МСФО, е дистрибутор на производител на дървени детски играчки. През 2015 г. конкурентна фирма представя на пазара аналогични продукти със значително по-ниски продажни цени, вследствие на което продажбите на „Х“ значително са намалели. Дружеството към 31.12.2015 г. е извършило оценка на нетната реализируема стойност на наличните си материални запаси, като е извършило обезценка, както следва:

|  |  |  |  |  |
| --- | --- | --- | --- | --- |
| **Стоки** | **Количество (бр.)** | **Себестойност за 1 брой (лв.)** | **Нетна реализируема стойност за 1 брой (лв.)** | **Обезценка (лв.) общо** |
| Дървени камиончета | 100 | 20 | 14 | 600 |
| Дървени люлки | 200 | 40 | 28 | 2400 |
| Дървени мебели за кукли | 300 | 50 | 35 | 4500 |
| **Общо** | **600** |  |  | **7500** |

Към 31.12.2016 г. е извършен анализ на цените на сходни продукти и е направена приблизителна преценка за нетната реализируема стойност на стоките, както следва:

|  |  |  |
| --- | --- | --- |
| **Стоки към 31.12.2016 г.** | **Количество (бр.)** | **Нетна реализируема стойност за 1 брой (лв.)** |
| Дървени камиончета | 50 | 30 |
| Дървени люлки | 100 | 40 |
| Дървени мебели за кукли | 150 | 20 |
| **Общо** | **300** |  |

Определете общата балансова стойност на материалните запаси към 31.12.2016 г.

А) 12 500 лв.

Б) 10 250 лв.

В) 8500 лв.

Г) 8000 лв.

**Г- 5 т.** (МСС 2, пар. 9 и 33)

**Въпрос 48.** Компания М, прилагаща МСФО, има асоциирано предприятие, в което притежава 25% от правата на глас. През годината компания М продава на асоциираното предприятие стоки срещу получени парични средства от 10 млн. лв., отчитайки приходи в индивидуалния си отчет за печалбата или загубата 10 млн. лв. и себестойност на продадените стоки 6 млн. лв. Асоциираното предприятие не е продало на трети лица извън групата, нито на свързани лица в групата, стоките към 31.12.2017 г. Каква част от реализираната печалба следва да бъде отчетена в консолидирания отчет за печалбата или загубата на компания М:

А) 4 млн. лв.

Б) 1 млн. лв.

В) 0 лв.

Г) 3 млн. лв.

**Г – 5 т.** (МСС 28, пар. 28)

**Въпрос 49.** На 01.01.2016 г. дружество „Х” издава 2000 конвертируеми облигации с номинал 1000 лв. и 6% годишна лихва. Падежът на облигациите е след 3 г. Всяка облигация може да се конвертира в 250 обикновени акции при решение на купувача на всяка дата до падежа. Когато облигациите са издадени, пазарният лихвен процент за подобни облигации без възможност за конвертиране е 9%. Към датата на издаване на облигациите пазарната цена на една обикновена акция е 3 лв. Безрисковият годишен лихвен процент е 5%. Според МСС 32 *Финансови инструменти: представяне* при издаването на конвертируемите облигации дружество „Х” е трябвало да признае:

А) финансов пасив

Б) инструмент на собствения капитал

В) по-голяма част финансов пасив и по-малка част инструмент на собствения капитал

Г) по-малка част финансов пасив и по-голяма част инструмент на собствения капитал

**В – 10 т.** (МСС 32, пар. 28 и 29)

**Въпрос 50.** Кое от следните не е обективно доказателство по смисъла на МСС 39 *Финансови инструменти: признаване и оценяване*, че даден дългов финансов инструмент трябва да бъде обезценен:

А) намаляване на кредитния рейтинг на емитента на дълговия инструмент

Б) значителни финансови затруднения на емитента на дълговия инструмент

В) нарушения на условията на договора – значително закъснение в изплащането на лихва (купон) от емитента

Г) става вероятно, че емитентът на дълговия инструмент ще бъде обявен в несъстоятелност

**А – 10 т.** (МСС 39, пар. 59)

**Въпрос 51.** 100 % от капитала на предприятие Х е собственост на предприятие У. Предприятие Х участва в дружество по Закона за задълженията и договорите (ДЗЗД) съвместно с предприятие Z, като контролът е споделен по 50 %. Във връзка с участието на ДЗЗД в изпълнението на голяма обществена поръчка за строителство Х е поел гаранция за добро изпълнение в размер на 1 000 000 лв. Х притежава вземане, възникнало преди две години, от предприятие У на стойност 500 000 лв., което е обезценено напълно към края на отчетния период. Съгласно МСС 24 *Оповестяване на свързани лица* във финансовия си отчет Х следва да оповести:

А) Поета гаранция към ДЗЗД – 1 000 000 лв.;

Вземане от У стойност 500 000 лв.

обезценка (500 000) лв.

Общо 0

Б) Поета гаранция към свързани лица - 1 000 000 лв.

В) Не следва да се оповестяват сделки със свързани лица

Г) Вземане от свързани лица стойност 500 000 лв.

обезценка (500 000) лв.

Общо 0

**А – 10 т.** (МСС 24, пар. 18 и 21)

**Въпрос 52.** Земеделско предприятие, прилагащо МСФО, е прибрало реколтата от пшеница, възлизаща на 20 000 тона, със себестойност 200 лв. за тон. В момента на прибиране на реколтата пшеницата се търгува на два пазара и предприятието има достъп до тези пазари. На пазар А се търгува единствено пшеница и обемите на продажби значително надхвърлят обемите на същата стока на пазар Б, тъй като на втория пазар се продават всички видове зърнени култури. Продажните цени в момента на пазар А са 250 лв. за тон, комисионните разходи 10 лв. на тон, а транспортните разходи до пазара са 20 лв. на тон. Продажните цени в момента на пазар Б са 245 лв. за тон, комисионните разходи 5 лв. на тон и транспортните разходи 5 лв. на тон. С каква стойност ще бъде записана реколтата от пшеница в момента на прибирането:

А) 4 000 000 лв.

Б) 4 400 000 лв.

В) 4 600 000 лв.

Г) 4 800 000 лв.

**Б - 10 т.** (МСС 41, пар. 13 и Б22; МСФО 13, пар.18, 24, 25, 26 и Приложение А)

**Въпрос 53.** На един работник са му изплатени шест брутни работни заплати при пенсиониране, понеже са налице условията на чл. 222, ал. 3 от Кодекса на труда – прекратяване на трудовото правоотношение поради пенсиониране, като той е работил през последните 10 години при този работодател. Работникът се е пенсионирал на 01.07.20Х1 г., а доходът му е изплатен на 10.07.20Х1 г. Този доход се дефинира по МСС 19 *Доходи на наети лица* като (посочете вярното):

А) краткосрочни доходи на наети лица

Б) доходи след прекратяване на трудовото правоотношение

В) доходи при прекратяване

Г) други дългосрочни доходи

**Б – 10 т.** (МСС 19, пар. 8, пар. 26, буква „а“)

**Въпрос 54.** През 2015 г. дружество, прилагащо МСФО, прави преглед на стойността на материалните си запаси и установява, че себестойността на продукция Х е 1 000 000 лв. Пазарната стойност на тази продукция към 31.12.2015 г. е 880 000 лв. Имайки предвид и разходите за продажби, дружеството обезценява продукция Х до нетната реализируема стойност и я представя в баланса за 877 000 лв. През 2016 г. пазарните условия се променят. През второто полугодие рязкo се увеличава пазарното търсене на тази продукция, което води и до увеличаване на пазарната й цена. Към 31.12.2016 г. се установява, че продукцията, чиято себестойност предишната година е била 1 000 000 лв., сега може да бъде продадена на по-висока цена, поради което дружеството прави нова оценка на нетната реализируема стойност на продукция Х, която е 1 600 000 лв. Към 31.12.2016 г. от тази продукция е останало на склад 20%. Посочете верния отговор за ефекта от новата оценка върху текущата печалба или загуба към 31.12.2016 г.:

А) 144 600 лв.

Б) 24 600 лв.

В) 600 лв.

Г) 144 000 лв.

**Б - 10 т.** (МСС 2, пар. 28 и 33)

**Въпрос 55.** Иван Иванов е изпълнителен член на съвета на директорите на „Идеал” АД. През текущия отчетен период дружеството е изплатило на Иван Иванов следните суми:

- 57 000 лв. възнаграждение по договор за управление и контрол;

- 60 000 лв. разходи за дневни командировъчни в страната и чужбина;

- 2000 лв. обезщетение при прекратяване на договора за управление и контрол;

- 12 000 лв. плащания на базата на акции.

Спазвайки разпоредбите на МСС 24 *Оповестяване на свързани лица*, кой размер на изплатения доход не подлежи на оповестяване във финансовия отчет на „Идеал” АД:

А) 2000 лв.

Б) 12 000 лв.

В) 57 000 лв.

Г) 60 000 лв.

**Г – 10 т.** (МСС 24, пар. 17)

**Въпрос 56.** „Гама“ АД има издадени привилегировани акции с право на връщане от страна на акционерите. Дивидентите за тях се разпределят не по преценка на ръководството на емитента. Съгласно МСС 32 *Финансови инструменти: представяне* как тези привилегировани акции ще бъдат представени в отчета за финансово състояние към 31.12.20Х6 г.

А) Нетекущи пасиви

Б) Текущи пасиви

В) Собствен капитал

Г) Нетекущи активи

**Б – 10 т.** (МСС 32, пар. 15 и 16А; МСС 1, пар. 69, буква „г“)

**Въпрос 57.** На 31.03.20Х0 г. дружество А емитира кол опция за собствени (обикновени) акции. Опцията е от европейски тип и дава право на притежателя и́ на 31.03.20Х1 г. да закупи 10 броя обикновени акции на дружество А по цена от 110 лв. на акция. Опцията е емитирана по справедливата и́ стойност на 31.03.20Х0 г. в размер на 12 лв. (опционната премия е заплатена от притежателя в момента на сделката). Опцията подлежи единствено на брутно физическо уреждане (размяна на акции за парични средства). Справедливата стойност на акциите на дружество А към 31.03.20Х0 г. е 110 лв. на акция. При емитирането на опцията дружество А отчита съгласно МСС 32 *Финансови инстрменти: представяне*:

А) увеличение на паричните средства в размер на 12 лв.; финансов актив (вземане) в размер на 1100 лв.; увеличение на собствения капитал в размер на 1112 лв.

Б) увеличение на паричните средства в размер на 12 лв.; финансов актив (вземане) в размер на 1100 лв.; увеличение на собствения капитал в размер на 1100 лв.; деривативен финансов пасив, отчитан по справедлива стойност в печалбата или загубата, в размер на 12 лв.

В) увеличение на паричните средства в размер на 12 лв.; финансов актив (вземане) в размер на настоящата стойност на 1100 лв. към 31.03.20Х0 г.; увеличение на собствения капитал в размер на 12 лв. плюс настоящата стойност на 1100 лв.

Г) увеличение на паричните средства в размер на 12 лв.; увеличение на собствения капитал в размер на 12 лв.

**Г – 10 т.** (МСС 32, пар. 22)

**Въпрос 58.** Дружество А е предоставило заеми на 45 различни и независими юридически лица. Предоставените заеми се отчитат от дружеството по амортизирана стойност МСС 39 *Финансови инстрменти: признаване и оценяване*. Общата сума на пет от предоставените заеми формира 80% от общата стойност на всички предоставени от дружеството заеми. Дружеството счита, че единствено тези пет договора за заем са индивидуално значими. Останалите вземания са еднотипни и имат сходен кредитен риск. Предприятието прави ежегоден преглед на предоставените заеми с цел да определи дали са налице обективни доказателства за обезценката им. Кое от посочените твърдения е вярно съгласно МСС 39:

А) Предприятието отделя индивидуално значимите заеми (група А) от останалите (група Б). Вземанията от група А се преглеждат индивидуално, а вземанията в група Б могат да бъдат разгледани колективно. Предприятието разглежда първо вземанията от група А. Ако предприятието определи, че няма обективни доказателства за обезценка на даден актив от група А, предприятието въпреки това задължително разглежда актива за целите на колективната преценка за наличие на доказателства за обезценка.

Б) Предприятието отделя индивидуално значимите вземания (група А) от останалите (група Б). Вземанията от група А се преглеждат индивидуално, а вземанията в група Б могат да бъдат разгледани колективно. Двете оценки се правят независимо една от друга - вземанията от група А не се включват в анализа за целите на колективната преценка за наличие на доказателства за обезценка.

В) Предприятието подлага всички свои вземания (от група А и група Б) на колективна проверка за обезценка. Ако не се установят никакви индикации за обезценка от колективния анализ на вземанията, не е необходим допълнителен анализ. Ако обаче колективната проверка покаже наличие на обективни доказателства за обезценка, дружеството следва индивидуално да разгледа вземанията от група А и индивидуално или колективно да разгледа вземанията от група Б.

Г) Предприятието следва индивидуално да разгледа всички 45 договора за кредит. Не се допуска начисляване на обезценка на база анализ на групи финансови активи.

**А – 10 т.** (МСС 39, пар. 64).

**Въпрос 59.** На 30 юни 20Х1 г. дружество А, прилагащо МСФО, въвежда в експлоатация машина за производството на метални изделия. Стойността на машината е 1 000 000 лв. Производственият капацитет на машината е 5000 броя на ден.

Съгласно изискванията на МСС 16 *Имоти, машини и съоръжения* ръководството е определило основните компоненти в машината, за които е определен отделен полезен живот, съобразен с техническите им характеристики.

Компонент 1 - 400 000 лв., полезен живот 6 години;

Компонент 2 - 500 000 лв., полезен живот 12 години;

Компонент 3 - 50 000 лв., полезен живот 4 години;

Индивидуално несъществени компоненти – 50 000 лв., полезен живот 3 години.

Финансовата година на дружество А приключва на 31 декември.

В края на декември 20Х3 г. поради техническа авария дружеството извършва ремонт на машината и заменя компонент 3 с нов, който е на стойност 55 000 лв.

Замяната на компонента не подобрява техническите характеристики на машината. След направената промяна производственият капацитет на машината остава 5000 броя на ден.

Какво счетоводно отражение следва да намери извършеният ремонт:

А) Дружеството следва да отпише балансовата стойност на компонент 3 към декември 20Х3 г. и да включи в стойността на машината стойността на новия компонент.

Б) Дружеството не следва да отпише балансовата стойност на компонент 3 към декември 20Х3 г., а да добави към стойността на машината стойността на новия компонент, тъй като новият компонент не подобрява техническата производителност на машината.

В) Дружеството не следва да отпише балансовата стойност на компонент 3 към декември 20Х3 г. , а да признае като текущ разход за ремонт стойността на новия компонент, тъй като новият компонент не подобрява техническата производителност на машината.

Г) Дружеството следва да признае като текущ разход за ремонт стойността на новия компонент, тъй като полезният живот на първоначалния компонент 3 не е изтекъл.

**А – 10 т.** (МСС 16, пар. 43, 44 и 70)

**Въпрос 60.** Дружество А, прилагащо МСФО, придобива на 10.11. 20Х1 г. 1000 тона материал Х от доставчик от Великобритания. Материалните запаси са за целите на осъществяване на доставка на клиент на дружество А, с който договорът вече е сключен и е договорена продажната цена. Доставчикът от Великобритания издава на дружество А фактура за 100 000 британски лири (1000 тона по 100 британски лири на тон). Курсът на българския лев към британската лира към датата на покупката е 2:1. Дружество А отразява в счетоводната си система придобитите материали и търговското задължение в чуждестранна валута и в левове със съответните стойности.

Д-т Материали (1000 т × 100 лири/т × 2 лв.) 200 000 лв.

К-т Търговско задължение (100 000 лири × 2 лв.) 200 000 лв.

Функционалната валута на дружество А е българският лев.

Към 31.12. 20Х1 г. част от закупените материални запаси (500 тона) все още са на склад, а търговското задължение не е изплатено. Курсът на българския лев към британската лира към 31.12. 20Х1 г. г. е 2,5:1, а средният курс на българския лев към британската лира за периода 10 ноември – 31 декември 20Х1 г. е 2,25:1

Счетоводителят на дружеството прави следните счетоводни записвания:

1. Д-т Материали (500 т × 100 лири/т × (2,5 лв. - 2 лв.)) 25 000 лв.

К-т Приходи от валутни преоценки 25 000 лв.

2. Д-т Разходи от валутни преоценки 50 000 лв.

К-т Търговско задължение (100 000 лири × (2,5 лв. - 2 лв.)) 50 000 лв.

Дружеството не прилага отчитане на хеджиране.

Кое от следните твърдения е вярно:

А) Дружество А правилно е преизчислило неизползваните материали и неизплатеното търговското задължение към 31.12.20Х1 г., тъй като и двете позиции се водят в чуждестранна валута.

Б) Дружество А е трябвало да преизчисли по заключителен курс само търговското задължение, тъй като само то отговаря на определението за парична позиция.

В) Дружество А е трябвало да преизчисли по заключителен курс (2,5:1) търговското задължение, а материалните запаси по средния курс за периода (2,25:1).

Г) Дружество А е трябвало да преизчисли по заключителен курс (2,5:1) търговското задължение и цялото количество на материалните запаси по средния курс за периода (2,25:1), тъй като продажната цена с крайния клиент вече е фиксирана.

**Б – 10 т.** (МСС 21, пар. 21 и 23)

**Въпрос 61.** Предприятие „Х“ закупува машина на стойност 4 500 000 лв. Машината ще се използва 36 месеца само за изпълнение на конкретна поръчка. С тази машина ще се произвеждат само точно определени количества продукция за всеки месец. Съставен е производствен план, съгласно който през първия месец ще се произведат 97 500 броя изделия, като за всеки следващ месец бройките ще намаляват с 2500. Така за целия период ще се произведат 1 935 000 броя изделия. Ръководството на предприятието е решило да избере подходящ метод на систематично разпределение на амортизируемата сума, който е съобразен с описаната ситуация. Размерът на начислената амортизация за четвъртия месец от използването на машината съгласно МСС 16 *Имоти, машини и съоръжения* е:

А) 209 302,33 лв.

Б) 125 000 лв.

В) 215 116,28 лв.

Г) 175 000 лв.

**А - 10 т.**  (МСС 16, пар. 62)

**Въпрос 62.** Кое е вярното твърдение съгласно МСФО за отчитане на компенсацията от трети лица, получена за инвестиционен имот, който поради природно бедствие е напълно унищожен:

А) Компенсацията от трети лица се отчита в печалбата или загубата, когато настъпи природното бедствие.

Б) Компенсацията от трети лица се отчита в печалбата или загубата, когато бъде получена.

В) Компенсацията от трети лица се отчита в печалбата или загубата, когато възникне вземането за нея.

Г) Няма верен отговор.

**В - 10 т.** (МСС 40, пар. 72)

**Въпрос 63.** Дружество „Сева“ АД, прилагащо МСФО, е сключило договор за финансиране по програма за държавна помощ „Конкурентноспособност“ за покупка на печатаща машина. Стойността на актива е 1000 хил. лв., която е платена на доставчика на два транша - 10.01.20Х4 г. и 30.06.20Х4 г. Машината е въведена в експлоатация на 01.07.20Х4 г. Дружество „Сева“ АД е приело в своята счетоводна политика да представя безвъзмездните средства, предоставени от държавата (дарение), като дарението се намали от балансовата стойност на актива. Предприятието е определило остатъчна стойност на актива 12 хил. лв. и полезен живот 48 месеца. Дружество „Сева“ АД е изпълнило всички изисквания на договарящия орган и на 27.09.20Х4 г. е получена еднократно цялата сума на дарението по проекта в размер на 700 хил. лв. Какви ще бъдат паричните потоци и позициите в отчета за финансовото състояние на дружество „Сева“ АД към 31.12.20Х4 г.:

А) 1. Парични потоци: плащания за придобиване на имоти, машини и съоръжения – 300 хил. лв.;

2. В отчета за финансовото състояние: имоти, машини и съоръжения - 252 хил. лв.

3. В отчета за финансовото състояние: имоти, машини и съоръжения - 864,5 хил. лв.

Б) 1. Парични потоци: плащания за придобиване на имоти, машини и съоръжения – 300 хил. лв.;

2. Парични потоци: на отделен ред - постъпления от безвъзмездни средства, предоставени от държавата, за покупка на нетекущи активи – 700 хил лв.;

3. В отчета за финансовото състояние: имоти, машини и съоръжения - 864,5 хил. лв.

В) 1. Парични потоци: плащания за придобиване на имоти, машини и съоръжения - 1000 хил. лв.;

2. Парични потоци: на отделен ред - постъпления от безвъзмездни средства, предоставени от държавата, за покупка на нетекущи активи – 700 хил лв.;

3. В отчета за финансовото състояние: имоти, машини и съоръжения - 264 хил. лв.

Г) 1. Парични потоци: плащания за придобиване на имоти, машини и съоръжения – 1000 хил. лв.;

2. Парични потоци: на отделен ред - постъпления от безвъзмездни средства, предоставени от държавата, за покупка на нетекущи активи – 700 хил лв.;

3. В отчета за финансовото състояние: имоти, машини, съоръжения и оборудване - 876,5 хил. лв.

**В - 10 т.** (МСС 20, пар. 24, 27 и 28)

**Въпрос 64.** В кой от следните случаи е възникнал финансов инструмент по смисъла на МСС 32 *Финансови инструменти: представяне*:

А) Едногодишен договор за оперативен лизинг на машина, според който целият наем е предплатен еднократно при сключване на договора.

Б) Договор за финансов лизинг на машина по смисъла на МСС 17 *Лизинг*.

В) Поето гаранционно обслужване от продавача за 6 месеца във връзка с продадена от него машина. Периодът за търговска рекламация и връщане на машината е изтекъл.

Г) Платена 100 % цена на доставчик по договор за бъдеща доставка на машина.

**Б – 10 т.** (МСС 32, пар. НП9, НП10 и НП11)

**Въпрос 65.** Предприятие „А“ прилагащо МСФО, е продало на предприятие „В” на 01.05.2016 г. стока със справедлива стойност 1000 лв. Двете предприятия са се договорили, че „А” има право да избере начина на плащане на стоката, което ще се извърши в края на същия месец, а именно – получаване на парични средства в размер на справедливата стойност на 10 броя акции на „В” към датата на плащане или получаване на 10 броя акции на „В“. Към 01.05.2016 г. справедливата стойност на 1 акция е била 97 лв. при номинал 80 лв., а в края на месеца справедливата стойност на 1 акция е била 97 лв. при същия номинал и справедлива стойност на стоката 950 лв. Пак в края на месеца се е разбрало, че „А” е избрало да получи 10 броя акции на „В”.

Собственият капитал на „В” се е увеличил в резултат на тази сделка /в обхвата на МСФО 2 *Плащане на базата на акции*/ общо с:

А) 800 лв.

Б) 950 лв.

В) 970 лв.

Г) 1000 лв.

**Г - 10 т.** (МСФО 2, пар. 7 и 10 във връзка с пар. 35 и 38-39)

**Въпрос 66.** От 01.12.2016 г. хранителна верига, прилагаща МСФО, започва да предлага програма за лоялност на своите клиенти. За целта клиентите получават бонус точки за всяка покупка над 10 лв. Точките могат да бъдат използвани единствено през 2017 г. Лоялните клиенти могат да заменят получените бонус точки за получаване на допълнителни хранителни продукти. Ръководството оценява справедливата стойност на хранителните стоки, за които може да бъде заменена всяка една бонус точка, на 2 лв. Дружеството очаква всички бонус точки да бъдат използвани през 2017 г.

През м. декември 2016 г. дружеството е предоставило общо 1000 броя бонус точки. Общата стойност на извършените продажби от дружеството за м. декември 2016 г. възлиза на 18 хил. лв.

За м. декември 2016 г. хранителната верига признава според МСС 18 Приходи и КРМСФО 13 *Програми за лоялност на клиентите*:

А) Приходи от продажби в размер на 18 хил. лв. и същевременно разходи за провизии в размер на 2 хил. лв.

Б) Приходи от продажби в размер на 18 хил. лв. Дружеството не признава разходи за провизии във връзка със задължението си за предоставяне на безплатни хранителни стоки срещу бонус точките, тъй като задължаващото събитие все още не е настъпило. Предоставените стоки срещу бонус точки ще бъдат отчитани като текущ разход през 2017 г.

В) Приходи от продажби в размер на 18 хил. лв. Дружеството увеличава балансовата стойност на наличните стоки към 31.12.2016 г. със сумата от 2 хил. лв.

Г) Приходи от продажби в размер на 16 хил. лв. в печалбата или загубата. Дружеството отсрочва признаването на приход от 2 хил. лв. за следващия отчетен период.

**Г – 10 т.** (МСС 18, пар. 13 и КРМСФО 13, пар. 5-7)

**Въпрос 67.** На 31.01.2016 г. дружество „А“, прилагащо МСФО, изгражда жилищна сграда с цел последваща продажба на апартаменти, като закупува строителни материали и използва свой персонал. Сградата се състои от 10 еднотипни апартамента и общи части. Проектът е одобрен от отговорните институции, получено е разрешение за строеж и са започнали строителните работи. Очаква се сградата да бъде завършена и въведена в експлоатация на 30.06.2017 г.

Общият размер на разходите за изграждане на сградата са приблизително оценени на 1 млн. лв. (или по 100 хил. лв. на апартамент). Поради необходимостта от допълнително финансиране на 30.06.2016 г. дружеството сключва предварителни договори за продажба на пет от апартаментите преди да започне строителството. Купувачите получават правото да придобият апартаментите, когато строителството на сградата завърши, но нямат право да изискват каквито и да било промени в основните структурни елементи на проекта. Договорената продажна цена е в размер на 120 хил. лв. на апартамент без ДДС и не подлежи на промяна. При сключването на предварителния договор всеки един от купувачите заплаща 72 хил. лв. (60 хил. лв. данъчна основа и 12 хил. лв. ДДС). Остатъкът от покупната цена се заплаща след издаването на разрешение за ползване на сградата и след прехвърлянето на собствеността върху апартаментите на купувачите.

Към 31.12.2016 г. общият размер на извършените от дружество „А“ разходи във връзка със строителството на сградата възлизат на 400 хил. лв. Първоначалната оценка на общия размер на разходите за строителството и за очакваната дата на завършване на обекта остават непроменени. За 2016 г. дружество „А“ според МСС 18 *Приходи* и КРМСФО 15 *Споразумения за строителство на недвижим имот*:

А) Не признава приходи от продажба.

Б) Признава приходи от продажба в размер на 300 хил. лв.

В) Признава приходи от продажба в размер на 480 хил. лв. на база оценка на етапа на завършеност на сградата (40%).

Г) Признава приходи от продажба на апартаменти в размер на 600 хил. лв.

**А – 10 т.** (МСС 18, пар. 14 и КРМСФО 15, пар. 10-12, 16-18)

**Въпрос 68.** На 01.01.2016 г. предприятие „А”, прилагащо МСФО, закупува 100 кол-опции за акции, като заплаща опционна премия от 2000 лв. общо на издателя на опциите – дружество „Х”. Опциите дават правото на „А” да закупи акции от дружество „Х”, чийто емитент е дружество „Б” (публично търгувана компания) по всяко време в следващите 2 години. Обслужващата банка е събрала такса в размер на 20 лв. На 01.01.2016 г. справедливата стойност на една акция е 44 лв., а на 31.12.2016 г. - 47 лв. На 31.12.2016 г. справедливата стойност на опциите е общо 2500 лв.

На каква стойност предприятие „А” е следвало да оцени опциите съответно на 01.01.2016 г. и на 31.12.2016 г. в съответствие с МСС 39 *Финансови инструменти: признаване и оценяване*:

А) 1900 лв.; 1980 лв.

Б) 1980 лв.; 2000 лв.

В) 2000 лв.; 2500 лв.

Г) 2020 лв.; 2500 лв.

**В - 10 т.** (МСС 39, пар. 9, 43 и пар. 55, буква „а”)

**Въпрос 69.** Издаден е застрахователен договор, покриващ риска от кражба на имот, и отделно съдържащ опция за получаване на 5% годишен доход от притежателя на застрахователната полица при реализирана брутна печалба от издателя с 50 % повече от предходната година. Застрахователното дружество отчита застрахователния договор, прилагайки МСФО 4 *Застрахователни договори*, като опцията за изплащане на допълнителен 5 % годишен доход би следвало:

А) Да я отчита като междинна категория – нито пасив, нито собствен капитал.

Б) Да я отчита като едно цяло със застрахователния договор като зад ължение;

В) Да я отчита отделно от застрахователния договор като задължение, защото МСФО 4 го задължава да я отдели и отчита по този начин.

Г) Да я отчита отделно от застрахователния договор като елемент на собствения капитал, защото МСФО 4 го задължава да я отдели и отчита по този начин.

**Б – 10 т.** (МСФО 4, пар 34)

**Въпрос 70.** Предприятие Х е закупило финансов актив, търгуван на регулиран пазар, представляващ 5- годишна облигация с купонен лихвен процент 5% годишно. Лихвата се изплаща веднъж годишно всяка година, а главницата се изплаща на падежа. Облигацията съдържа опция за конвертиране в инструменти на собствения капитал на издателя. Опцията е упражняема на края на 5-ата година.

Как се класифицира този финансов актив според МСФО 9 *Финансови инструменти*:

А) Справедлива стойност през друг всеобхватен доход.

Б) Справедлива стойност през печалбата или загубата.

В) Предприятието има право на избор: справедлива стойност през друг всеобхватен доход или справедлива стойност през печалбата или загубата.

Г) Ако бизнес моделът е да се държи инструмента за събиране на договорните парични потоци, ще бъде по амортизирана стойност.

**Б – 10 т.** (МСФО 9, пар. 4.1.4 и Б4.1.14)

**Въпрос 71.** Предприятие А държи портфейл от конвертируеми облигации. Предприятието се старае да реализира максимална доходност на портфейла и едновременно с това да покрива ежедневните си нужди от ликвидност. Тази цел се постига както чрез събиране на договорните парични потоци, така и чрез продажби на активи от портфейла.

Съгласно изискванията на МСФО 9 *Финансови инструменти* инструментите в портфейла се отчитат:

А) по амортизирана стойност

Б) по справедлива стойност през другия всеобхватен доход

В) по справедлива стойност през печалбата или загубата

Г) по амортизирана стойност или по справедлива стойност през печалбата или загубата, ако това ще елиминира или намали значително несъответствие на оценяването

**В - 10 т.** (МСФО 9, пар. 4.1.4 във връзка с пар. Б4.1.14)

**Въпрос 72.** Предприятие придобива облигация, която на падежа задължително се конвертира във фиксиран брой обикновени акции на издателя. Съгласно МСФО 9 *Финансови инструменти* предприятието:

А) задължително оценява конвертируемата облигация по справедлива стойност през печалбата или загубата

Б) е страна по хибриден финансов инструмент, който съдържа внедрен дериватив. Икономическите характеристики и рисковете на внедрения дериватив не са тясно свързани с икономическите характеристики и рискове на основния договор . Основният договор се отчита по амортизирана стойност, а внедреният дериватив – по справедлива стойност през печалбата или загубата

В) е страна по хибриден финансов инструмент, който съдържа внедрен дериватив. Икономическите характеристики и рисковете на внедрения дериватив са тясно свързани с икономическите характеристики и рискове на основния договор. Конвертируемата облигация като цяло се отчита по амортизирана стойност

Г) е придобило съставен финансов инструмент с компонент пасив и компонент собствен капитал. Стойността на капиталовия инструмент при първоначално признаване се определя като от общата справедлива стойност на инструмента се извади справедливата стойност на компонента пасив

**A - 10 т.** (МСФО 9, пар. 4.3.2)

**Въпрос 73.** Предприятие майка М, прилагащо МСФО, притежава 90% от 100 бр. акции на дъщерното предприятие Д. На 01.01.2017 г. дъщерното предприятие е емитирало 20 бр. нови акции на независимо трето лице за сумата от 200 хил. лв. Това е довело до намаление на притежавания от предприятието майка М дял в дъщерното предприятие. Балансовата стойност на нетните активи на дъщерното предприятие Д, които не включват репутация и които се консолидират преди издаването на новите акции, е 800 хил. лв., от които 720 хил. лв. принадлежат на предприятието майка.

Какъв ще бъде ефектът върху консолидирания финансов отчет за 2017 г. от емитирането на новите 20 бр. акции срещу сумата от 200 хил. лв. на дъщерното предприятие Д:

А) увеличение на паричните средства с 200 хил. лв., увеличение на собствения капитал, принадлежащ на предприятието майка, с 30 хил. лв. и намаление на неконтролиращото участие със 170 хил. лв.

Б) увеличение на паричните средства с 200 хил. лв., увеличение на собствения капитал, принадлежащ на предприятието майка, със 120 хил. лв. и намаление на неконтролиращото участие с 80 хил. лв.

В) увеличение на паричните средства с 200 хил. лв., увеличение на собствения капитал, принадлежащ на предприятието майка, с 30 хил. лв. и увеличение на неконтролиращото участие със 170 хил. лв.

Г) увеличение на паричните средства с 200 хил. лв., намаление на собствения капитал, принадлежащ на предприятието майка, със 120 хил. лв. и увеличение на неконтролиращото участие с 80 хил. лв.

**В – 10 т.** (МСФО 10, пар. Б96)

**Въпрос 74.** Къде се възстановява загубата от обезценка на некотиран капиталов инструмент, отчитан по цена на придобиване съгласно МСС 39 *Финансови инструменти: признаване и оценяване*:

А) не подлежи на възстановяване

Б) възстановената сума се признава в печалбата или загубата

Г) възстановената сума се признава в друг всеобхватен доход

Д) в зависимост от това, къде първоначално е призната обезценката

**А – 10 т.** (МСС 39, пар. 66)

**Въпрос 75.** Дружество „Тита” АД е инвестиционно предприятие и има три дъщерни дружества, както следва:

- дружество „Сигма”, което е също инвестиционно дружество;

- дружество „Пеликан”, което търгува със стоки;

- дружество „Парис”, което предоставя услуги, свързани с инвестиции, на „Тита”, като същевременно и самото то е инвестиционно предприятие.

Кое от посочените по-долу твърдения е вярно съгласно МСФО:

А) Дружество „Тита” изготвя задължително консолидирани финансови отчети, независимо че е инвестиционно дружество, като в обхвата на консолидация се влючват всичките му дъщерни дружества

Б) Дружество „Тита” не изготвя консолидирани финансови отчети, тъй като е инвестиционно предприятие и всичките му дъщерни дружества не се консолидират без изключение, вместо това се отчитат по справедлива стойност в печалбата или загубата

В) Дружество „Тита” изготвя консолидирани финансови отчети като консолидира дружество „Парис”, а останалите дъщерни дружества отчита по справедлива стойност в печалбата или загубата

Г) Дружество „Тита” изготвя консолидирани финансови отчети като консолидира дружество „Пеликан”, а дружества „Парис” и „Сигма” отчита по справедлива стойност в печалбата или загубата

**Б – 10 т.** (МСФО 10, пар. 31 и 32)

**Въпрос 76.** Строителна компания, прилагаща МСС 11 *Договори за строителство*, през 2017 г. е започнала изпълнението на два договора за спроителство. Финансовата информация за всеки от тях е както следва (в лв.):

**Договор 1 Договор 2**

Приблизително оценени общи приходи 420 000 300 000

Разходи, извършени през текущия период,

2017 г. 240 000 280 000

Очаквани остатъчни разходи до завършването 120 000 40 000

Фактурирани суми на клиенти през 2017 г. 150 000 270 000

Получени суми от клиенти през 2017 г. 90 000 250 000

Каква е сумата на печалбата или загубата, която строителната компания следва да отчете за 2017 г., ако прилага метода процент на завършеност:

А) загуба 20 000 лв.

Б) печалба 20 000 лв.

В) печалба 22 500 лв.

Г) печалба 40 000 лв.

**Б – 10 т.** (МСС 11, пар. 25, 26 и 36)

**Въпрос 77.** Към 10.03.2017 г. предприятие „А” притежава 30 % от капитала на предприятие „Б”, като справедливата стойност на инвестицията е 2000 лв. Предприятие „Б” е акционерно дружество, чиито основен капитал се състои от 100 броя обикновени акции с номинална стойност 10 лв. всяка. Към същата дата „А” придобива още 65 % от капитала на „Б” за 6500 лв., а справедливата стойност на разграничимите нетни активи (активи минус пасиви) на „Б” е 9000 лв. Каква печалба от изгодна покупка ще отчете „А” към датата на придобиването 10.03.2017 г. според МСФО 3 *Бизнес комбинации*:

А) 0 лв.

Б) 50 лв.

В) 52,63 лв.

Г) 450 лв.

**Б – 10 т.** (МСФО 3, пар. 19, 32 и 34)

**Въпрос 78.** Дружество „А“, прилагащо МСФО, притежава акции, които се търгуват на фондова борса. Акциите се търгуват свободно на фондовата борса без ограничения и пазарът е активен.

Дружеството притежава 1000 бр. акции, които са заложени като обезпечение по договор за услуга със срок на изпълнение 1 година, и съгласно клаузите на договора дружеството не може да ги продава през това време. Съгласно клаузите на договора обезпечението не може да бъде заменяно с друго за срока на договора.

Дружеството отчита акциите като финансови активи на разположение за продажба съгласно МСС 39 *Финансови инструменти: признаване и оценяване* и съответно ги оценява по справедлива стойност към отчетната дата.

Дружеството изготвя годишния си финансов отчет към 31.12.20Х1. Цената на акциите, притежавани от дружеството към отчетната дата, е 100 лв. на акция.

Ръководството е определило дисконтов процент, подходящ за оценката на акциите, 5%.

Дружеството следва да оцени притежаваните акции по следната справедлива стойност към 31.12.20Х1 г.:

А) 100 000 лв.

Б) 95 000 лв. (100 000 лв. дисконтирани с 5% за една година).

В) акциите не могат да се отчитат по справедлива стойност за периода, в който са заложени и дружеството не може да се разпорежда с тях. За периода, през който са заложени, акциите следва да се отчитат по последната им справедлива стойност, преди да бъдат заложени.

Г) акциите следва да се отчетат по цена на придобиване за периода, за който акциите са заложени, и дружеството не може да се разпорежда с тях.

**А – 10 т.** (МСФО 13, пар. 11, пар. ПИ 28)

**Въпрос 79.** Застрахователно дружество „Анди”, прилагащо МСФО, има в портфейла си за 250 000 лв. активи по презастрахователни договори: в компания „А” – 120 000 лв.; компания „В” - 24 000 лв. и в компания „С” – 106 000 лв.

През периода е налична информация за:

• намаляла пазарна капитализация на компания „А” с 20 % поради скандал с

ръководния й екип;

• обявена ликвидационна процедура на компания „В”. Практиката досега показва,

че от всяка ликвидация загубата е минимум 30 % за всеки собственик.

• По един от сключените презастрахователни договори с компания „С” (обхваща

10 % от презастрахователните активи на ЗД ”Анди” в „С”) е настъпило застрахователно събитие – застрахованият е блъснат от кола на пътя. Констатациите сочат вина на застрахования, като застраховката му покрива и този риск, но „С” счита, че презастраховката включва само ситуация без вина. Въпросът може да бъде решен само по съдебен ред, а ЗД „Анди” не мисли да завежда дело поради високите съдебни разноски и липсата на други подобни договори със „С”.

На колко ще оцени своите презастрахователни активи ЗД „Анди” в годишния си отчет:

А) 208 200 лв.

Б) 232 200 лв.

В) 239 400 лв.

Г) 250 000 лв.

**Б – 10 т.** (МСФО 4, пар. 20; пар. ОЗ107 и ОЗ108; МСС 39, пар. 59)

**Въпрос 80.** Дружеството „А“ произвежда и продава петролни продукти (бензин и дизел) на външни пазари. Сделките основно са деноминирани в щатски долари. Функционалната валута на дружеството е български лев.

Към 31.12.201Х г. ръководството изготвя тест за обезценка на производствените активи на дружеството. За определяне на възстановимата стойност на активите дружеството използва подхода „стойност в употреба“ съгласно изискванията на МСС 36 *Обезценка на активи*.

Кой от посочените отговори е верен:

А) Дружеството следва да определи бъдещите парични потоци, заложени в модела, в български левове и да използва дисконтов процент, който е подходящ за български лев, тъй като това е функционалната валута на дружеството.

Б) Дружеството следва да определи бъдещите парични потоци в щатски долари, в която валута ще бъдат генерирани, и после да ги дисконтира с дисконтов процент, подходящ за тази валута. Получената настояща стойност се преизчислява във функционалната валута на дружеството по валутния спот курс към датата на изчисляване на стойността в употреба.

В) Дружество А следва да направи изчисленията, посочени в точка А и Б, и да вземе по-високата от двете стойности.

Г) Дружеството следва да определи бъдещите парични потоци в щатски долари, в която валута ще бъдат генерирани, и после да ги дисконтира с дисконтов процент, подходящ за български лев, тъй като това е функционалната валута на дружеството. Получената настояща стойност се преизчислява във функционалната валута на дружеството по валутния спот курс към датата на изчисляване на стойността в употреба.

**Б – 10 т.** (МСС 36, пар. 54)